|  |  |
| --- | --- |
| 05.06.2024 | nr 19 |

**MINISTRI MÄÄRUS**

**Tasuliste ekspertiiside loetelu ning**

**nende tegemise ja vormistamise kord ja**

**säilitatavate andmete loetelu**

Määrus kehtestatakse kohtuekspertiisiseaduse § 11 lõike 5 alusel.

**§ 1. Tasuliste ekspertiiside loetelu**

(1) Eesti Kohtuekspertiisi Instituudis (edaspidi EKEI) tehakse järgmisi tasulisi kriminalistikaekspertiise:

1) alkoholiekspertiis;

2) bioloogilise materjali ekspertiis;

3) bioloogilise suguluse hindamise ekspertiis;

4) DNA-proovi võtmine isikult ilma DNA analüüsita;

5) dokumendiekspertiis;

6) hõõglambiekspertiis;

7) kiuekspertiis;

8) käekirjaekspertiis;

9) lasujäägiekspertiis;

10) lõhkeaineekspertiis;

11) metalliekspertiis;

12) narkootilise aine ekspertiis;

13) põlevvedelikuekspertiis;

14) toksikoloogiaekspertiis;

15) värvkatteekspertiis;

16) muu aine ekspertiis.

(2) EKEI-s tehakse järgmisi tasulisi kohtuarstlikke ekspertiise:

1) isiku kohtuarstlik ekspertiis tervisekahjustuse kindlakstegemiseks;

2) toksiliste ainete mõju hindamise ekspertiis.

(3) EKEI-s tehakse tasulisi radioloogilisi uuringuid väikeloomadele ja muudele füüsilistele objektidele.

**§ 2. Tasulise ekspertiisi tegemise tingimused ja tasulise ekspertiisi hind**

(1) Tasulise ekspertiisi tegemise tingimused on sätestatud kohtuekspertiisiseaduse § 11 lõikes 4 ja § 12 lõigetes 1–4 ja 6.

(2) Tasulise ekspertiisi hind ja rahastamine on sätestatud kohtuekspertiisiseaduse §-s 39.

**§ 3. Tasulise ekspertiisi tellimuse esitamine ja lepingu sõlmimine**

(1) Tasulise ekspertiisi tellimus (edaspidi tellimus) esitatakse EKEI-le koos kohtuekspertiisiseaduse § 16 lõikes 5 nimetatud andmetega.

(2) Tasulise ekspertiisi tellijaga (edaspidi tellija) sõlmitakse leping tasulise ekspertiisi tegemiseks. Leping võib olla ühe või määramata hulga tasuliste ekspertiiside tegemiseks kokkulepitud aja jooksul.

(3) Määramata hulga tasuliste ekspertiiside tegemise kokkuleppe korral edastatakse igakordne tellimus EKEI-le koos lõikes 1 nimetatud andmetega.

(4) Lepingu sõlmimise täpsema korra kehtestab EKEI direktor käskkirjaga.

**§ 4. Nõusolek tasuliseks ekspertiisiks**

(1) Tellija annab nõusoleku osaleda tasulise ekspertiisi tegemisel tellimuse esitamisega ning kinnitab seda lepingus.

(2) Kui tasulise ekspertiisi tegemiseks on vajalik teise isiku nõusolek, tuleb tema kohta esitada kohtuekspertiisiseaduse § 16 lõikes 5 nimetatud andmed ja lisada allkirjastatud nõusolek lepingule, kui kohtuekspertiisiseaduse § 12 lõike 1 punktist 2 ei tulene teisiti.

**§ 5. Tegevused tasulise ekspertiisi tellimuse vastuvõtmisel**

(1) EKEI kontrollib tellimuse saamisel või lepingu sõlmimisel tellitava tasulise ekspertiisi vastavust kohtuekspertiisiseaduse § 12 lõike 1 punktides 2–7 sätestatud nõuetele.

(2) Vajaduse korral kontrollib EKEI ekspertiisi tellija või ekspertiisi tegemisse või tulemusse puutuva isiku isikusamasust isikut tõendava dokumendi või muul seaduses sätestatud alusel.

(3) EKEI edastab tellijale esialgse tasulise ekspertiisi valmimise aja ja maksumuse.

**§ 6. Tasulise ekspertiisi tegemisest keeldumine**

(1) EKEI keeldub tasulise ekspertiisi tegemisest, kui:

1) tellija soovib tellida ekspertiisi, mida ei ole § 1 loetelus nimetatud;

2) tellija ei ole esitanud enda või ekspertiisi tegemisse või tulemusse puutuva isiku või tema seadusliku esindaja kohta EKEI-le andmeid või nõusolekut või on nõusoleku tagasi võtnud, välja arvatud juhul, kui kohtuekspertiisiseaduse § 12 lõike 1 punkti 2 kohaselt ei ole nõusolekut vaja;

3) tellija esitatud materjalid või andmed ei vasta kohtuekspertiisiseaduse § 12 lõike 1 punkti 3 nõuetele või on tegemist § 12 lõike 1 punktides 4, 5 või 7 nimetatud asjaoludega;

4) tellija soovib tellida ekspertiisi menetlusasjas juba tehtud ekspertiisi kontrollimiseks või täiendamiseks või kriminaal- või väärteomenetluses ekspertiisi tegemise ennetamiseks;

5) EKEI töökoormus menetlusasjades tehtavates ekspertiisides ei võimalda tasulist ekspertiisi teha.

(2) Juba alustatud tasulise ekspertiisi tegemise katkestamine ja selle eest tasu tagastamine on reguleeritud kohtuekspertiisiseaduse § 12 lõikes 4.

**§ 7. Tasulise ekspertiisi tegemine ja vormistamine**

Tasuline ekspertiis tehakse ja vormistatakse EKEI direktori käskkirjaga kehtestatud korra kohaselt. Ekspertiisiakti vormistusest peab nähtuma, et tegemist on tasulise ekspertiisiga.

**§ 8. Ekspertiisiakti väljastamine**

(1) Tasulise ekspertiisi valmimisel väljastatakse ekspertiisiakt kokkulepitud ajal elektroonselt või kokkuleppel tellijaga paberkandjal.

(2) Kui ekspertiis ei valmi kokkulepitud ajaks, teavitab EKEI sellest tellijat esimesel võimalusel. Kui tellija ei kasuta tähtaja pikendamisel kohtuekspertiisiseaduse § 12 lõike 1 punktis 1 nimetatud lepingu üles ütlemise võimalust, edastab EKEI tellijale uue ekspertiisi tegemise aja.

**§ 9. Tasulise ekspertiisi andmete ja materjalide säilitamine**

(1) Tasulise ekspertiisi tellimus ja leping, tellija ning ekspertiisiga seotud isiku andmed kantakse kohtuekspertiisiseaduse § 16 lõikes 5 nimetatud ulatuses kohtuekspertiisi infosüsteemi (edaspidi infosüsteem).

(2) Infosüsteemi kantud tasulise ekspertiisi andmeid säilitatakse kohtuekspertiisiseaduse § 16 lõikes 7 sätestatud tähtajani.

(3) Tasulise ekspertiisi tegemiseks esitatud ja selle tegemisel saadud materjale, asitõendeid ja võrdlusmaterjale, mida ei kanta infosüsteemi, säilitatakse eraldi menetlusasjades tehtavatest ekspertiisidest kohtuekspertiisiseaduse § 12 lõikes 5 nimetatud tähtajani.

**§ 10. Tasulise ekspertiisi andmete kustutamine ja materjalide tagastamine või hävitamine**

(1) Tasulise ekspertiisi andmed kustutatakse infosüsteemist säilitustähtaja möödumisel.

(2) Paberkandjal materjalid ja muud materjalid, asitõendid ja võrdlusmaterjalid tagastatakse esitajale või hävitatakse säilitustähtaja möödumisel koos lõikes 1 nimetatud andmetega.

(3) Tasulise ekspertiisiga seotud andmete, materjalide, asitõendite ja võrdlusmaterjali tagastamise, kustutamise või hävitamise kohta tehakse infosüsteemi märge.

*(allkirjastatud digitaalselt)*

Madis Timpson

Justiitsminister

*(allkirjastatud digitaalselt)*

Tõnis Saar

Kantsler